## Odluka Ustavnog suda Republike Hrvatske broj:U-IIIA-769/2005 od 22. ožujka 2007.

### NN 38/2007 (13.4.2007.), Odluka Ustavnog suda Republike Hrvatske broj:U-IIIA-769/2005 od 22. ožujka 2007.

# USTAVNI SUD REPUBLIKE HRVATSKE

**1318**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Ivan Mrkonjić, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnijela V. R., koju zastupa
privremeni staratelj F. R. iz P., na sjednici održanoj 22. ožujka 2007.,
jednoglasno je donio

## ODLUKU

I. Ustavna tužba se usvaja.
II. Županijski sud u Puli dužan je donijeti odluku u predmetu koji se vodi pred
tim sudom pod brojem: Gž-800/06 u najkraćem mogućem roku, ali ne duljem od šest
mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02.i 49/02. – pročišćeni tekst),
podnositeljici ustavne tužbe V. R. iz P., E. K. 13, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst), u iznosu od
10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica ustavne tužbe, na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnio je 31. ožujka
2005. ustavnu tužbu smatrajući da joj je nerazumno dugim trajanjem postupka pred
nadležnim redovnim sudom povrijeđeno ustavno pravo zajamčeno člankom 29. stavkom
1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je pred Općinskim sudom u Puli tužbom
podnositeljice od 28. prosinca 1993. godine, radi naknade štete.
U razdoblju do 5. studenoga 1997. prvostupanjski sud je održao 4 ročišta (na
ročištu 29. svibnja 1997. godine glavna rasprava je zaključena). Provedeno je
medicinsko-oftamološko vještačenje. Sud je dopisima od 10. siječnja 1997., 28.
veljače 1997. i 11. travnja 1997. godine požurivao podnositeljicu da se očituje
je li između stranaka glede predmeta spora sklopljena izvansudska nagodba.
Presudom od 29. svibnja 1997. godine Općinski sud je djelomično prihvatio
podnositeljičin tužbeni zahtjev. 13. kolovoza 1997. godine spis je, po žalbama
stranaka, dostavljen Županijskom sudu na odlučivanje.
U razdoblju nakon 5. studenoga 1997. poduzete su sljedeće radnje u postupku:
Rješenjem Županijskog suda u Puli broj: Gž-957/97 od 8. prosinca 1997. godine,
ukinuta je u cijelosti prvostupanjska presuda i predmet je vraćen na ponovno
suđenje.
Podnositeljica je podnescima od 9. listopada 1998., 5. studenoga 1998. i 3.
ožujka 1999. godine požurivala zakazivanje glavne rasprave.
Ročišta su održana 23. lipnja 1999., i 12. kolovoza 1999. Provedeno je
medicinsko, psihološko-psihijatrijsko vještačenje (sud je požurivao KBC R. na
dostavu nalaza vještačenja). Potom su održana ročišta 23. studenoga 2000.
godine, 6. prosinca 2000. i 1. ožujka 2001. Sud je tražio, i požurivao dostavu
izvansudskog spisa »S. o.«, filijale P. Potom je ročište održano 24. travnja
2001., određeno je dopunsko psihijatrijsko vještačenje, te su održana ročišta
14. studenoga 2001., 27. studenoga 2002., 2. veljače 2004., 13. srpnja 2004. i
28. rujna 2004. Sud je požurivao, pa i novčano kaznio vještaka zbog
nedostavljanja nadopune vještva. Potom je ročište održano 8. studenoga 2005., na
kojemu je glavna rasprava zaključena.
Presudom od 23. studenoga 2005. godine Općinski sud u Puli je djelomično
prihvatio podnositeljičin tužbeni zahtjev.
Predmet je, po žalbama stranaka, otpremljen 10. ožujka 2006. godine Županijskom
sudu u Puli, gdje se još uvijek nalazi.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe
članka 29. stavka 1. Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je tužbom podnositeljice od 29. prosinca 1993.
godine.
Međutim, duljina postupka ne uzima se u obzir od tog dana već od 5. studenoga
1997. godine kada je stupio na snagu Zakon o potvrđivanju Konvencije za zaštitu
ljudskih prava i temeljnih sloboda i Protokola, broj 1., 4., 6., 7. i 11. uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak,
u daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči i pravo na suđenje u razumnom roku.
Ustavna tužba podnesena je 16. veljače 2005., a do tog dana sudski postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno 11 (jedanaest) godina, 1 (jedan)
mjesec i 19 (devetnaest) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao 7 (sedam)
godina, 3 (tri) mjeseca i 11 (jedanaest) dana.

4.2. POSTUPANJE NADLEŽNOG SUDA

U pravno relevantnom razdoblju postupak se najprije vodio pred Općinskim sudom u
Puli, pred Županijskim sudom u Puli, i potom ponovno pred Općinskim sudom u
Puli, nakon ukidne drugostupanjske odluke.
U postupku koji je do podnošenja ustavne tužbe trajao preko 11 godina, a
trenutno se nalazi pred Županijskim sudom, povodom žalbi stranka, prvostupanjski
sud je proveo veliki broj ročišta, određivao više vještačenja i požurivao
provedbu vještačenja. Dapače, Općinski sud je i novčano kaznio vještaka koji je
odugovlačio s dostavom vještva. Sud je prvu meritornu odluku u predmetu donio
29. svibnja 1997. godine, koja je ukinuta, te je ponovno proveo opsežni dokazni
postupak.

4.3. PONAŠANJE PODNOSITELJICE USTAVNE TUŽBE
(TUŽITELJICA U PARNIČNOM POSTUPKU)

Ustavni sud utvrđuje da ponašanje podnositeljice nije moglo bitnije utjecati na
tijek ovog parničnog postupka, niti je ona svojim radnjama otežavala provođenje
postupka. Radi se o podnositeljici koja je lišena poslovne sposobnosti, liječi
se na psihijatriji i ima postavljenog privremenog staratelja.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju radi o složenom postupku
utvrđivanja naknade štete, koji je zahtijevao provođenje više vještačenja i time
opsežnog dokaznog postupka.
5. Ustavni sud utvrđuje da postupak u ovom predmetu ukupno traje preko trinaest
godina. Ustavni sud je utvrdio da je dugim trajanjem parničnog postupka,
podnositeljici povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njegovim pravima ili obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Županijskog suda u Puli dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-769/2005
Zagreb, 22. ožujka 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 38/2007-1318
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)